
DOKUMENTI KONSULTATIV

Për projektligjin

Projektligji “Për transportin e mallrave të rrezikshme”

	Ministria e Infrastrukturës dhe Energjisë, në kuadër të procesit të konsultimit të projektligji “Për transportin e mallrave të rrezikshme”, mirëpret sugjerimet nga qytetarët, ekspertë të fushës, nga të gjitha institucionet dhe subjektet e interesuara, organizata jofitimprurëse, shoqëria civile, të drejtat ose objekti i veprimtarisë të të cilave ka të bëjë apo ndikohet në mënyrë të drejtpërdrejtë ose jo nga përcaktimet e kësaj nisme ligjore. 




Kohëzgjatja e konsultimeve:
	Konsultimet në portalin e Regjistrit Elektronik: 20 ditë pune, duke filluar nga data 30 Korrik 2026.



Si të përgjigjeni:
	Kontributet që në kuadër të procesit të konsultimit dhe përmirësimit të përmbajtjes së projektligjit, do të përcillen nga institucionet e interesuara nëpërmjet postës elektronike drejtuar Ministrisë së Infrastrukturës dhe Energjisë, me anë të:
1.  Regjistrit elektronik në adresën http://www.konsultimipublik.gov.al, 
2.  Në adresën postare të Ministrisë së Infrastrukturës dhe Energjisë: Rr.Abdi Toptani, 4,Tiranë,
3.  Në adresën e e-mailit të koordinatorit për konsultimin publik vilma.davidhi@infrastruktura.gov.al,

si dhe nëpërmjet komenteve të drejtpërdrejta në tryezat e konsultimit që eventualisht mund të zhvillohen në Ministrinë e Infrastrukturës dhe Energjisë.



Kontakti:
	Vilma Davidhi, Koordinatore për konsultimin publik në Ministri: vilma.davidhi@infrastruktura.gov.al



Datat dhe vendet e takimeve publike:
	E-Konsultimi: në portalin “Regjistri Elektronik për Njoftimet dhe Konsultimet Publike” 20 ditë pune, duke filluar nga data 30 Korrik 2026. 



Sfondi i propozimit legjislativ
	Projektligji “Për transportin e mallrave të rrezikshme”, propozuar nga ministri përgjegjës për transportin, ka për qëllim garantimin e transportit të sigurt të mallrave të rrezikshme me rrugë dhe me hekurudhë, si dhe parandalimin dhe kufizimin e rreziqeve që mund të lindin gjatë këtij transporti për jetën dhe shëndetin e njerëzve, pronën dhe mjedisin.
Projektligji synon përafrimin e plotë të legjislacionit shqiptar me Direktivën 2008/68/KE të Parlamentit Evropian dhe të Këshillit, datë 24 shtator 2008, “Mbi transportin tokësor të mallrave të rrezikshme”, siç është ndryshuar, si dhe përafrimin e pjesshëm me Direktivën (BE) 2022/1999 të Parlamentit Evropian dhe të Këshillit, datë 19 tetor 2022, “Mbi procedurat uniforme për kontrollet në transportin rrugor të mallrave të rrezikshme”, siç është ndryshuar. 
Projektligji rregullon transportin e mallrave të rrezikshme brenda territorit të Republikës së Shqipërisë, transportin nga dhe drejt shteteve të tjera, si dhe transportin në transit. Ai zbatohet edhe për veprimtaritë e lidhura drejtpërdrejt me transportin, përfshirë ngarkimin, shkarkimin dhe transferimin nga ose drejt një mënyre tjetër transporti. 
Projektligji mbështetet në zbatimin e Marrëveshjes Evropiane për transportin ndërkombëtar rrugor të mallrave të rrezikshme, ADR, dhe Rregullores për transportin ndërkombëtar hekurudhor të mallrave të rrezikshme, RID. Nëpërmjet referimit ndaj këtyre instrumenteve synohet që kërkesat teknike të zbatueshme për transportin e mallrave të rrezikshme të jenë të përditësuara dhe të njëjta me ato që zbatohen në nivel ndërkombëtar dhe evropian, pa krijuar sisteme kombëtare paralele ose kërkesa teknike që mund të bien në kundërshtim me ADR-në ose RID-in. 
Projektligji i propozuar, nëpërmjet rishikimit të plotë të kuadrit ligjor për transportin e mallrave të rrezikshme, do të mundësojë arritjen e objektivave të mëposhtëm:
· Përafrimin e kuadrit kombëtar me acquis të Bashkimit Evropian për transportin tokësor të mallrave të rrezikshme. Projektligji transpozon dispozitat e zbatueshme të Direktivës 2008/68/KE për transportin rrugor dhe hekurudhor, duke përfshirë fushën e zbatimit, përkufizimet, rregullat e përgjithshme të transportit, kufizimet për arsye sigurie, përjashtimet, autorizimet dhe komunikimin me Komisionin Evropian pas anëtarësimit të Republikës së Shqipërisë në Bashkimin Evropian. 
· Krijimin e një sistemi të qartë dhe të bashkërenduar institucional. Projektligji përcakton autoritetet kompetente dhe ndan funksionet ndërmjet ministrisë përgjegjëse për transportin, Policisë Rrugore, Drejtorisë së Përgjithshme të Shërbimeve të Transportit Rrugor, Autoritetit të Sigurisë Hekurudhore, autoriteteve doganore, Inspektoratit Shtetëror Teknik dhe Industrial dhe autoriteteve të tjera sektoriale. Ky rregullim synon të shmangë boshllëqet dhe mbivendosjet e kompetencave dhe të përmirësojë bashkërendimin, shkëmbimin e informacionit dhe raportimin ndërinstitucional.
· Përcaktimin e përgjegjësive të pjesëmarrësve në transport. Projektligji përcakton detyrimet e dërguesit, transportuesit, marrësit, ngarkuesit, shkarkuesit, ambalazhuesit, mbushësit, operatorit të cisternës, drejtuesit të mjetit dhe pjesëmarrësve të tjerë. 
· Vendosjen e procedurave të unifikuara për kontrollin e transportit rrugor të mallrave të rrezikshme. Projektligji përfshin kërkesat kryesore të Direktivës (BE) 2022/1999 për kontrollet përfaqësuese dhe të rastësishme, përdorimin e listës standarde të kontrollit, klasifikimin e shkeljeve sipas kategorive të rrezikut, masat korrigjuese, ndalimin e mjeteve, kontrollet në mjediset e subjekteve dhe shkëmbimin e informacionit me shtetet e tjera. 
· Forcimin e sistemit të parandalimit dhe të reagimit ndaj shkeljeve, aksidenteve dhe incidenteve. Projektligji përcakton masat që merren kur transporti paraqet rrezik për sigurinë, detyrimet për njoftimin dhe raportimin e aksidenteve dhe incidenteve, si dhe kundërvajtjet administrative, sanksionet dhe masat administrative plotësuese. Këto rregullime synojnë të garantojnë reagim të shpejtë dhe proporcional, si dhe të parandalojnë përsëritjen e shkeljeve.
· Përmbushjen e detyrimeve të Republikës së Shqipërisë në kuadër të procesit të integrimit evropian. Projektligji mbështet zbatimin e masave të parashikuara në Planin Kombëtar për Integrimin Evropian dhe përmbushjen e detyrimeve që lidhen me Kapitullin 14, “Politika e transportit”, duke krijuar bazën ligjore për zbatimin e acquis të Bashkimit Evropian dhe për bashkëpunimin dhe raportimin pranë institucioneve të Bashkimit Evropian.



Propozimet
	Projektligji “Për transportin e mallrave të rrezikshme” synon krijimin e një kuadri të ri dhe të unifikuar ligjor për transportin rrugor dhe hekurudhor të mallrave të rrezikshme, në përputhje me ADR-në, RID-in dhe acquis të Bashkimit Evropian.
Projektligji zëvendëson ligjin nr. 118, datë 13.12.2012, “Për transportin e mallrave të rrezikshme”, duke përditësuar rregullat për kryerjen e transportit, përgjegjësitë e pjesëmarrësve, kompetencat e autoriteteve, trajnimin dhe certifikimin, kontrollin, raportimin, masat administrative dhe sanksionet.
Projektligji përmban gjithsej 71 nene, të përfshira në dhjetë krerë, përmbajtja e të cilave paraqitet në mënyrë të përmbledhur si më poshtë: 
KREU I, Dispozita të Përgjithshme, përmban dispozitat mbi qëllimin, objektin, fushën e zbatimit, përkufizimet, si dhe zbatimin, përditësimin dhe publikimin e ADR-së dhe RID-it. Projektligji zbatohet për transportin rrugor dhe hekurudhor të mallrave të rrezikshme brenda territorit të Republikës së Shqipërisë, nga dhe drejt shteteve të tjera dhe në transit, si dhe për veprimtaritë e lidhura drejtpërdrejt me këtë transport.
Neni 5, “Zbatimi, përditësimi dhe publikimi i ADR-së dhe RID-it”, vendos rregullin themelor se transporti lejohet vetëm kur kryhet sipas kushteve të ADR-së ose RID-it. Ministria përgjegjëse për transportin ndjek ndryshimet e këtyre instrumenteve dhe publikon informacionin për versionet e përditësuara të zbatueshme.
Për transportet që kryhen tërësisht brenda territorit të Republikës së Shqipërisë, dokumentet dhe informacionet që shoqërojnë transportin mund të paraqiten edhe në gjuhën angleze, ndërsa autoriteti kompetent ruan të drejtën të kërkojë përkthimin kur kjo është e nevojshme për kontrollin ose sigurinë.
Ndryshimi kryesor në raport me ligjin nr. 118/2012 është zbatimi i kërkesave teknike nëpërmjet referimit të drejtpërdrejtë ndaj ADR-së dhe RID-it, në vend të riprodhimit të tyre në ligj. Kjo shmang krijimin e një sistemi teknik kombëtar paralel dhe ul rrezikun e mospërputhjeve pas ndryshimeve periodike të ADR-së dhe RID-it. 
KREU II, Autoritetet Kompetente Dhe Bashkërendimi Institucional, përcakton autoritetet kompetente dhe ndan funksionet ndërmjet tyre sipas fushave përkatëse të përgjegjësisë. Ai rregullon funksionet e ministrisë përgjegjëse për transportin, Policisë Rrugore, Drejtorisë së Përgjithshme të Shërbimeve të Transportit Rrugor, Autoritetit të Sigurisë Hekurudhore, autoriteteve doganore dhe autoriteteve të tjera sektoriale.
Neni 8, “Struktura përgjegjëse për transportin e mallrave të rrezikshme”, përcakton pranë ministrisë një strukturë teknike dhe bashkërenduese, e cila administron të dhënat, përgatit informacionin për raportimet kombëtare dhe ndërkombëtare, bashkërendon shkëmbimin teknik të informacionit dhe ndjek ndryshimet e ADR-së, RID-it dhe acquis të Bashkimit Evropian.
Ndryshimi kryesor është kalimi nga një mekanizëm i përgjithshëm ndërinstitucional në një ndarje të drejtpërdrejtë të kompetencave dhe në një mekanizëm të përhershëm për bashkërendimin, administrimin e të dhënave dhe raportimin.
KREU III, Pjesëmarrësit në Transport dhe Detyrimet e tyre, përcakton detyrimet e dërguesit, transportuesit, marrësit, ngarkuesit, shkarkuesit, ambalazhuesit, mbushësit, operatorit të cisternës dhe pjesëmarrësve të tjerë. Përgjegjësitë lidhen me rolin konkret të secilit subjekt dhe me kërkesat përkatëse të ADR-së ose RID-it.
Nenet 26 deri në 30 rregullojnë caktimin dhe funksionet e këshilltarit të sigurisë, certifikimin e tij, trajnimin e personave të përfshirë në transport dhe certifikimin e drejtuesve të mjeteve sipas ADR-së.
Projektligji parashikon edhe rastet kur një subjekt mund të përjashtohet nga detyrimi për caktimin e këshilltarit të sigurisë, duke iu referuar drejtpërdrejt përjashtimeve të lejuara nga ADR-ja ose RID-i.
Ky rregullim shmang vendosjen e një detyrimi të përgjithshëm dhe të panevojshëm për subjektet që kryejnë vetëm transporte në sasi të kufizuara ose veprimtari të rastësishme me nivel të ulët rreziku, kur përjashtimi lejohet nga ADR-ja ose RID-i. Njëkohësisht, procedurat për caktimin, njoftimin dhe administrimin e certifikatave bëhen më të qarta dhe të gjurmueshme. 
KREU IV, Ambalazhet, Cisternat, Pajisjet, Mjetet Rrugore dhe Vagonët, përmban kërkesat për ambalazhet, cisternat, pajisjet e transportueshme nën presion, mjetet rrugore dhe vagonët. Dispozitat rregullojnë përdorimin, shënimin, testimin dhe kontrollin e tyre, organet që kryejnë verifikimet përkatëse, kontrollin teknik të mjeteve dhe certifikatën e miratimit ADR.
Neni 36 lidh kërkesat për pajisjet e transportueshme nën presion me legjislacionin e posaçëm për vlerësimin e konformitetit dhe mbikëqyrjen e tregut.
Nenet 38 dhe 39 përcaktojnë kushtet për autorizimin e personave juridikë që kryejnë inspektimin teknik të mjeteve ADR dhe rregullojnë lëshimin, rinovimin, pezullimin dhe revokimin e certifikatës së miratimit ADR.
Ndryshimi kryesor është ndarja më e qartë ndërmjet kërkesave ligjore, rregullave teknike të ADR-së dhe RID-it dhe legjislacionit të posaçëm për akreditimin, vlerësimin e konformitetit dhe pajisjet e transportueshme nën presion.
KREU V, Autorizimet dhe Kushtet e Posaçme të Transportit, rregullon autorizimet për transportin e kategorive të caktuara të mallrave të rrezikshme, dokumentacionin, afatet, njoftimet paraprake, kufizimet për arsye sigurie dhe rastet e refuzimit, pezullimit ose revokimit të autorizimit.
Neni 46, “Kufizimet dhe ndalimet e posaçme për arsye sigurie”, lejon vendosjen e masave që lidhen me itinerarin, kohën e transportit, ndalimin ose parkimin, përdorimin e infrastrukturës, shoqërimin dhe njoftimin paraprak. Masat duhet të jenë të arsyetuara, proporcionale me rrezikun dhe të kufizuara në masën dhe kohën e nevojshme. 
Neni 47, “Autorizimet për raste përjashtimore dhe përjashtimet nga ADR-ja ose RID-i”, krijon dy mekanizma të veçantë.
Së pari, mund të autorizohet një operacion individual transporti në kushte të ndryshme nga ADR-ja ose RID-i, kur operacioni është i përcaktuar qartë, i kufizuar në kohë dhe masat e propozuara sigurojnë që niveli i sigurisë të mos ulet. Ky autorizim nuk mund të përdoret për krijimin e një regjimi të përgjithshëm ose të përhershëm.
Së dyti, mund të kërkohen përjashtime me karakter të përgjithshëm për:
a)	transportin e sasive të vogla të mallrave të caktuara të rrezikshme;
b)	transportin lokal në distanca të shkurtra;
c)	transportin lokal hekurudhor në itinerare të posaçme, që përbëjnë pjesë të një procesi industrial të përcaktuar dhe kontrollohen në kushte të qarta. 
Kjo procedurë përbën një nga risitë kryesore të projektligjit për lehtësimin e veprimtarisë së bizneseve. Ajo mundëson përshtatjen e kërkesave për transporte me shtrirje dhe rrezik të kufizuar, pa cenuar sigurinë dhe pa vendosur kushte më të rrepta se ato të ADR-së ose RID-it. Përjashtimet nuk zbatohen automatikisht. Ato duhet të argumentohen teknikisht dhe, kur kanë karakter të përgjithshëm, pas anëtarësimit në Bashkimin Evropian zbatohen vetëm pas autorizimit nga Komisioni Evropian, për një afat të kufizuar dhe pa diskriminim.
Neni 48 përcakton rastet dhe procedurën për refuzimin, pezullimin dhe revokimin e autorizimeve, duke garantuar lidhjen e masës me kushtet konkrete të sigurisë dhe me respektimin e autorizimit.
KREU VI, Kontrolli Rrugor i Transportit të Mallrave të Rrezikshme, rregullon kontrollin rrugor dhe pasqyron në nivel ligji kërkesat kryesore të Direktivës (BE) 2022/1999.
Nenet 49 deri në 56 përcaktojnë kontrollet përfaqësuese dhe të rastësishme, përdorimin e listës standarde të kontrollit, dokumentimin e kontrollit, marrjen e mostrave, klasifikimin e shkeljeve sipas kategorive të rrezikut, masat korrigjuese, kontrollet në mjediset e subjekteve, shkëmbimin e informacionit dhe raportimin.
Ndryshimi kryesor kundrejt ligjit nr. 118/2012 është krijimi i një procedure të plotë dhe të njëtrajtshme kontrolli, e lidhur drejtpërdrejt me kategorinë e rrezikut të shkeljes dhe me masën që duhet të merret. Lista standarde e kontrollit, klasifikimi i hollësishëm i shkeljeve dhe formati i raportimit do të përcaktohen me akt nënligjor.

KREU VII, Mbikëqyrja e Transportit Hekurudhor të Mallrave të Rrezikshme
Nenet 57 dhe 58 rregullojnë kontrollin e transportit hekurudhor nga Autoriteti i Sigurisë Hekurudhore, në përputhje me RID-in dhe legjislacionin për sigurinë hekurudhore. Kur konstatohet një shkelje që cenon sigurinë, autoriteti mund të kërkojë korrigjimin, të kufizojë ose të ndalojë transportin dhe të marrë masat e tjera të parashikuara në legjislacionin përkatës.
Ndryshimi kryesor është trajtimi i mbikëqyrjes hekurudhore në një kre të posaçëm dhe ndarja e qartë e saj nga procedura e kontrollit rrugor.
KREU VIII, Aksidentet, Incidentet dhe Raportimi
Nenet 59 deri në 62 rregullojnë veprimet në rast aksidenti, incidenti, rrjedhjeje, derdhjeje, humbjeje ose rreziku të menjëhershëm. Ato parashikojnë njoftimin në numrin e unifikuar të emergjencave 112 dhe të autoriteteve kompetente, marrjen e masave fillestare të sigurisë, bashkëpunimin në vendngjarje dhe përgatitjen e raportit përkatës kur kjo kërkohet nga ADR-ja ose RID-i.
Projektligji lidh më qartë njoftimin operacional me sistemin kombëtar të emergjencave dhe standardizon raportimin e aksidenteve dhe incidenteve sipas ADR-së dhe RID-it.
KREU IX, Kundërvajtjet Administrative dhe Sanksionet
Nenet 63 deri në 66 përcaktojnë kundërvajtjet administrative, gjobat, masat administrative plotësuese, autoritetet kompetente, ankimin dhe ekzekutimin e vendimeve.
Sanksionet lidhen me subjektin përgjegjës, natyrën e detyrimit, kategorinë e rrezikut dhe përsëritjen e shkeljes. Krahas gjobës, mund të vendosen masa ndaj autorizimeve, certifikatave dhe dokumenteve përkatëse.
Ndryshimi kryesor është ristrukturimi i sistemit të sanksioneve sipas nivelit të rrezikut dhe përgjegjësisë konkrete të pjesëmarrësit, duke mundësuar masa më proporcionale dhe më të lidhura me shkeljen.
KREU X, Dispozitat e Fundit, përmban dispozitat për komunikimin me Komisionin Evropian, miratimin e akteve nënligjore, vazhdimin e efekteve të akteve dhe dokumenteve ekzistuese, shfuqizimet dhe hyrjen në fuqi.
Neni 67 përcakton procedurat e komunikimit me Komisionin Evropian pas anëtarësimit të Republikës së Shqipërisë në Bashkimin Evropian, përfshirë kërkesat për autorizimin ose zgjatjen e përjashtimeve me karakter të përgjithshëm.
Projektligji krijon në këtë mënyrë një kalim të rregullt nga kuadri ekzistues në sistemin e ri, duke përcaktuar njëkohësisht detyrimet që do të fillojnë të zbatohen pas anëtarësimit të Republikës së Shqipërisë në Bashkimin Evropian.




Pyetjet
	Çështjet kryesore që mendojmë se duhet të diskutohen lidhur me këtë nismë ligjore janë:
· A mendoni se përmbajtja e projektligj “Për transportin e mallrave të rrezikshme” mund të arrijë objektivat e synuara?
· A mendoni se ka elementë të tjerë që duhet të përfshihen në këtë projektligj?





